《和祝镒韵》
宋代·李弥正

劳车发危坂，倦艘失飞湍。
滔滔褦襶子，疾走殊未阑。
鹤仙摆名宦，结庐松江干。
笑拍萍风浮，瞬视草露溥。
图川不愧辋，序谷宁先盘。
门岂俗驾拒，室无哀筝弹。
按行松菊间，澹然有馀观。
莲巢众香聚，浮天百忧宽。
秋光敛洲渚，暮翠笼峰峦。
我来挟良朋，道故盟未寒。
练颜仰孤标，耐久同苍官。
终当役薪水，刀圭却衰残。

作者简介：李弥正，字似表，吴县（今江苏苏州）人，一说长乐（今广东五华）人。徽宗宣和二年（一一二○）释褐。高宗绍兴三年（一一三三）为建昌军学教授。五年，除秘书省正字，充点检试卷官，兼史馆校勘（《建炎以来系年要录》卷六六、八五、九○、九一）。七年除著作佐郎（同上书卷一一五）。官终朝奉大夫。事见宋梁克家《淳熙三山志》卷二八、《南宋馆阁录》卷七。